Z A P I S N I K

Sa osme (8) sjednice Općinskog vijeća Općine Brestovac, održane 03. lipnja 2022. godine u prostoriji Matice umirovljenika Brestovac s početkom u 20,00 sati.

**Nazočni članovi Općinskog vijeća**: Tomo Vrhovac (HDZ), Drago Stojčević(SDP), Ivan Kovačević (HDZ), Jozo Ilić (HDZ), Igor Čančar (NV), Josip Pavić (HDZ), Tomislav Čočić (HDZ), Igor Smoljanović (SDP), Jurica Nikić-Čakar (NV) i Tomislav Babić (NV).

**Nenazočni:** Zdenko Petrović (HDZ), Darko Markanjević (HDZ) i Anita Franjić (HDZ) svi opravdali svoj izostanak.

**Ostali nazočni**: Zdravko Mandić, općinski načelnik

 Zdravko Tadić, predstavnik medija (novinar).

**Zapisničarka**: Marija Barunović, privremeni pročelnik u JUO Općine Brestovac

 Predsjednik Općinskog vijeća Tomo Vrhovac, pozdravlja sve vijećnike, općinskog načelnika i predstavnika medija, a zatim predlaže dnevni red kako je navedeno u pozivu za 8.sjednicu Općinskog vijeća Općine Brestovac

 **d n e v n i r e d :**

* Usvajanje zapisnika s prethodne sjednice Općinskog vijeća
1. Prijedlog Godišnjeg izvještaja o izvršenju proračuna Općine Brestovac za 2021. godinu
2. Izvješće o izvršenju Programa građenja komunalne infrastrukture za 2021. godinu
3. Izvješće o izvršenju programa održavanja komunalne infrastrukture za 2021. godinu
4. Polugodišnje izvješće o radu općinskog načelnika Općine Brestovac za razdoblje srpanj-prosinac 2021. godine
5. Prijedlog Etičkog kodeksa nositelja političkih dužnosti u Općini Brestovac
6. Različito

Ovako predloženi dnevni red jednoglasno je usvojen (10 za) te se prešlo na rad po utvrđenim točkama dnevnog reda.

* **Usvajanje zapisnika sa prethodne sjednice Općinskog vijeća**

Nakon kraćeg razmatranja zapisnika sa prethodne sjednice Općinskog vijeća koja je održana 10. ožujka 2022. godine, donesena je odluka: Zapisnik sa sedme sjednice Općinskog vijeća Općine Brestovac održane 10. ožujka 2022. godine jednoglasno (10 za) je usvojen.

**TOČKA 1.Prijedlog Godišnjeg izvještaja o izvršenju proračuna Općine Brestovac za 2021.godinu**

Sukladno članku 110. Zakona o proračunu, upravno tijelo jedinice lokalne samouprave obvezno je izraditi godišnji izvještaj o izvršenju proračuna za prethodnu godinu i dostaviti ga načelniku najkasnije do 1. svibnja tekuće godine, a načelnik je obvezan podnijeti Općinskom vijeću na donošenje najkasnije do 1. lipnja tekuć godine.

Proračun Općine Brestovac za 2021. godinu usvojen je 11. 12.2020.godine u iznosu od 13.700.000,00 kuna, te su tijekom 2021. godine donesene dvije izmjene i dopune, sa vrijednosti proračuna od 15.121.000,00 kuna.

Godišnji izvještaj o izvršenju proračuna u Općem dijelu proračuna sadrži iskazivanje prihoda i primitaka te rashoda i izdataka, osim po ekonomskoj klasifikaciji i prema izvorima financiranja, te rashoda prema funkcijskoj klasifikaciji, dok u posebnom dijelu programska klasifikacija (izvještavanje po programima i aktivnostima), osim izvještavanja po ekonomskoj klasifikaciji na trećoj i četvrtoj razini, sadrži i izvještavanje po izvorima financiranja na razini aktivnosti.

Ukupno ostvareni proračunski prihodi bez primitaka u 2021. godini iznose 10.058.407,14 kuna, što u odnosu na izvorni plan za 2021. godinu predstavlja ostvarenje od 79,01%, a prihode čine: prihodi od poslovanja u iznosu od 9.964.653,92 kuna, prihodi od prodaje nefinancijske imovine u iznosu od 93.753,22 kune. Primici od financijske imovine i zaduživanja nisu ostvareni.

Višak prihoda nad rashodima iz prethodne godine iznosi 2.390.751,41 kuna.

Ukupno izvršeni proračunski rashodi i izdaci iznose 10.957.487,42 kuna, što predstavlja 72,47% proračunom planiranih rashoda. U 2021. godini zabilježen je manjak prihoda nad rashodima u visini 899.088,28 kuna, dok preneseni višak iz ranijih godina iznosi 2.390.751,41 kuna. Stoga višak koji će se rasporediti u slijedećem razdoblju iznosi 1.491.671,15 kuna. Razlog viška prihoda nad rashodima najvećim dijelom se odnosi na investicije ugovorene i planirane u 2021. godini čija se realizacija prenosi u 2022. godinu, rekao je općinski načelnik Zdravko Mandić.

Zatim je otvorena rasprava. U raspravu se nije nitko od vijećnika uključio, pa je ista dana na glasovanje, te je sa sedam (7za) i tri (3 suzdržana) usvojen Godišnji izvještaj o izvršenju proračuna Općine Brestovac za 2021. godinu u predloženom pismenom obliku.

**TOČKA 2. Izvješće o izvršenju Programa građenja komunalne infrastrukture za 2021. godinu**

Pod ovom točkom dnevnog reda predsjednik Općinskog vijeća Tomo Vrhovac daje riječ općinskom načelniku Zdravku Mandiću da ukratko obrazloži izvješće o izvršenju Programa građenja komunalne infrastrukture za 2021. godinu.

Općinski načelnik Zdravko Mandić ukratko notira da je Program građenja komunalne infrastrukture u Općini Brestovac izvršen po planiranim građevinama i objektima i to: Nerazvrstane ceste, javne prometne površine na kojima nije dopušten promet motornih vozila, javna rasvjeta, groblja i ostali objekti. Također je dano tablični prikaz po izvorima financiranja i troškovima istih.

Zatim je otvorena rasprava. Vijećnike Igora Čančara i Juricu Nikić Čakar je interesiralo građenje pješačke staze Nurkovac –Završje tj. zašto se prikazuje kao dva odvojena građevinska objekta, zatim čemu „vađenje“ pješačke staze u Brestovcu? Odgovorio je općinski načelnik da se radi o fazi izgradnje pješake staze između naselja Nurkovac i Završje, zato je odvojeno prikazano, a da će Tekija d.o.o. o svom trošku ponovno izgraditi pješačku stazu za Brestovac koju su izvadili zbog rekonstrukcije vodovodnih cijevi a općina će imati troškove u dijelu proširenja pješačke staze na toj dionici. Ista točka dnevnog reda je dana na glasovanje te je s sedam (7 za) i tri (3 suzdržana) usvojeno Izvješće o izvršenju programa građenja komunalne infrastrukture za 2021. godinu u predloženom pismenom obliku.

**TOČKA 3. Izvješće o izvršenju Programa održavanja komunalne infrastrukture za 2021. godinu**

Predsjednik Općinskog vijeća Tomo Vrhovac daje riječ općinskom načelniku Zdravku Mandiću da ukratko obrazloži Izvješće o izvršenju Programa održavanja komunalne infrastrukture za 2021. godinu.

Općinski načelnik Zdravko Mandić ukratko notira da se ovim izvješćem daje prikaz izvršenja Programa održavanja komunalne infrastrukture u 2021. godine za komunalne djelatnosti i to:

Održavanje javne rasvjete, održavanje nerazvrstanih cesta, održavanje i uređenje javnih površina i groblja, provođenje mjera deratizacije, dezinfekcije i dezinsekcije te veterinarsko-higijeničarski poslovi. Također je tablično dan prikaz izvora financiranja s troškovima istih.

Zatim je otvorena rasprava, a kako se u raspravu nije nitko uključio, ista je dana na glasovanje te je sa sedam (7 za ) i tri (3 suzdržana) usvojeno Izvješće o izvršenju programa održavanja komunalne infrastrukture za 2021. godinu u predloženom pismenom obliku.

**TOČKA 4. Polugodišnje izvješće o radu općinskog načelnika Općine Brestovac za razdoblje srpanj-prosinac 2021. godinu**

Općinski načelnik u okviru svog djelokruga dužan je dva puta godišnje podnijeti izvještaj o svom radu predstavničkom tijelu sukladno odredbama statuta jedinica lokalne samouprave i zakona o lokalnoj i područnoj (regionalnoj )samoupravi.

 U izvještajnom razdoblju srpanj-prosinac 2021. godine općinski načelnik je uz stručnu, administrativnu i tehničku potporu službi u Općini Brestovac a u okviru financijskih mogućnosti planiranih proračunom, nastojao obavljati poslove iz svoje nadležnosti na način koji će osigurati uvjete za što kvalitetnije zadovoljavanje lokalnih potreba svojih mještana te kvalitetno i odgovorno vođenje izvršnih poslova jedinice lokalne zajednice. U izvještajnom razdoblju općinski načelnik je u okviru svog djelokruga obavljao izvršne poslove iz samoupravnog djelokruga općine koji su mu povjereni zakonom, utvrđivao prijedloge općih akata koje donosi Općinsko vijeće, davao mišljenje o prijedlozima odluka i drugih akata, izvršavao i osiguravao izvršavanje općih akata općinskog vijeća, prostornih i urbanističkih planova te drugih akata Općinskog vijeća, upravljao nekretninama i pokretninama u vlasništvu Općine kao i prihodima i rashodima, usmjeravao djelovanje Jedinstvenog upravnog

Odjela Općine u obavljanju poslova iz samoupravnog djelokruga, nadzirao njihov rad, te obavljao i druge poslove u skladu sa zakonom, statutom Općine i aktima Vijeća.

Budući da nije bilo zainteresiranih vijećnika za raspravu, ova točka dnevnog reda dana je na glasovanje te je sa sedam (7 za)i tri (3 suzdržana) usvojeno Polugodišnje izvješće o radu općinskog načelnika za razdoblje srpanj-prosinac 2021. godinu.

**TOČKA 5.Prijedlog Etičkog kodeksa nositelja političkih dužnosti u Općini Brestovac**

Na temelju Zakona o sprječavanju sukoba interesa i članka 30. Statuta Općine Brestovac, donosi se Etički kodeks nositelja političkih dužnosti u općini kojim se uređuje sprječavanje sukoba interesa između privatnog i javnog interesa u obnašanju dužnosti članova Općinskog vijeća i članova radnih tijela općinskog vijeća, način praćenja primjene Etičkog kodeksa. Zatim treba imenovati tijela koja (Etički odbor i Vijeće časti) odlučuju o povredama Etičkog kodeksa te druga pitanja od značaja za sprječavanje sukoba interesa. Svrha Etičkog kodeksa je jačanje integriteta, objektivnosti, nepristranosti i transparentnosti u obnašanju dužnosti članova Općinskog vijeća, promicanje etičkog ponašanja i vrijednosti koje se zasnivaju na temeljnim društvenim vrijednostima i široko prihvaćenim dobrim običajima te jačanje povjerenja građana u nositelje vlasti na lokalnoj razini kao i uspostave odgovornog ponašanja korektnog odnosa, kulture dijaloga s naglaskom na savjesnost, časnost, poštenje, nepristranost, objektivnost i odgovornost u obavljanju dužnosti.

Zatim je pod ovom točkom dnevnog reda otvorena rasprava. U raspravu se uključio vijećnik Igor Čančar pitanjem da li će navedena tijela Etički odbor i Vijeće časti podnositi izvješće o svom radu? Odgovorio je općinski načelnik da će navedena radna tijela raditi po prijavama. Prijedlog Etičkog kodeksa nositelja političkih dužnosti u Općini Brestovac je dan na usvajanje te je sa sedam (7 za) i tri (3 suzdržana) usvojen u predloženom pismenom obliku.

**TOČKA 6. Različito**

Pod ovom točkom dnevnog reda vijećnik Igor Čančar je u svojstvu glasnogovornika za nazočnoga Tomislava Babića iznio tvrdnju da je vijećnik sada nenazočni Darko Markanjević na nedavno održanoj „Brestovačkoj fišijadi“ prijetio smrću Tomislavu Babiću, te traže od predstavnika Općine da se kazni Darko Markanjević zbog nedoličnog ponašanja i ozbiljnih prijetnji. Predsjednik Općinskog vijeća Tomo Vrhovac je rekao ako je ta tvrdnja točna zašto nisu zatražili policijsku zaštitu a i na samoj fešti je bilo nazočno po njegovoj procjeni najmanje 5 aktivnih predstavnika MUP-a. Isti su odgovorili da to nije njihov način rada već traže da stranke HDZ-a čiji je Darko Markanjević član da razmisli o svemu navedenom i neka poduzme mjere sankcije ili neka ga razriješe dužnosti.

Općinski načelnik Zdravko Mandić je rekao da nema potrebe dizati tenzije jer onaj kojeg optužuju nije nazočan, a što će stranka HDZ poduzeti ili ne to je stvar onih koji tu stranku predstavljaju.

Potom se za riječ javio vijećnik Jurica Nikić-Čakar s pitanjem zašto njegov nećak nije dobio nikakvu pomoć pri sahrani majke, te zašto on nikad ne može dobiti posao u Općini Brestovac kad se zna da on ima građevinski obrt, tj gdje da se prijavi, na koju javnu nabavu?

Odgovorio je općinski načelni navodeći postupak oglasnika za javnu nabavu za cijelu Hrvatsku, a što se nećaka tiče postupak je za sve isti, znači podnosi se zahtjev i po zahtjevu se dodjeljuje novčana pomoć koju određuje Socijalno vijeće a evidencija se vodi na osnovi osobnih podataka je putem JOPPD-a.

Vijećnik Igor Čančar je potom pitao kad će biti prodaja poljoprivrednog zemljišta?

Općinski načelnik Zdravko Mandić je odgovorio će se postupci prodaje i zakupa provoditi prema odredbama izmjena zakona o poljoprivrednom zemljištu i pravilnicima o postupcima prodaje i zakupa koji su u nadležnosti Ministarstva poljoprivrede.

Ovim je dnevni red iscrpljen, te je sjednica zaključena u 21, 01 sati.

Zapisnik vodila: PREDSJEDNIK

 Marija Barunović OPĆINSKOG VIJEĆA

 Tomo Vrhovac